Anders Retzius
Anders Retzius var en svensk anatom og antropolog. Hans hovedinteresse var kraniets og hjernens anatomi, hvilket førte ham til en indgående og fældende kritik af frenologien.
Retzius blev internationalt kendt ved at introducere begrebet kraniets breddeindeks, som angiver kraniebredden i procent af -længden, og indførte inddelingen i kortskaller (brakycefale) med indeks over 80 og langskaller (dolikocefale) med indeks under 75. Denne sondring fik betydning for hans opfattelse af inddelingen af forskellige menneskeracer, idet han fandt, at bl.a. nordboere typisk var langskaller.
Retzius, der bl.a. var elev af den danske anatom Ludvig Jacobson, var professor i anatomi og fysiologi ved Karolinska institutet fra 1824. Han indførte den komparative anatomi og den biologiske antropologi i Sverige.